
	Κύκλος διαλέξεων

«Προς την Επανάσταση και τη συγκρότηση του Ελληνικού Κράτους»

Συζήτηση με θέμα:

Η αναστολή του Συντάγματος της Τροιζήνας από τον Ιωάννη Καποδίστρια (Ιανουάριος 1828): προσεγγίσεις, αμφισβητήσεις
και ερωτήματα
στο Σπίτι της Κύπρου

Το Σπίτι της Κύπρου και η Εταιρεία Μελέτης και Έρευνας Νεότερης και Σύγχρονης Ιστορίας (Ε.Μ.Ε.Ν.Σ.Ι.), στο πλαίσιο του δεύτερου κύκλου διαλέξεων με τον γενικό τίτλο: «Προς την Επανάσταση και τη συγκρότηση του Ελληνικού Κράτους», συνδιοργάνωσαν την Τετάρτη 27 Μαρτίου 2019, στο Σπίτι της Κύπρου, ανοιχτή συζήτηση με τον κ. Ανδρέα Κούκο, Νομικό, Ιστορικό Ερευνητή, Πρόεδρο Δ.Σ. Ε.Μ.Ε.Ν.Σ.Ι. και τον κ. Γεώργιο Παπατσώρη, Δικηγόρο παρ’ Αρείω Πάγῳ, MJI, με θέμα, Η αναστολή του Συντάγματος της Τροιζήνας από τον Ιωάννη Καποδίστρια (Ιανουάριος 1828): προσεγγίσεις, αμφισβητήσεις και ερωτήματα.

Η συζήτηση επικεντρώθηκε στην περίοδο που ο Ιωάννης Καποδίστριας φθάνει στην Αίγινα (Ιανουάριο του 1828) και αναλαμβάνει τα καθήκοντα του πρώτου Κυβερνήτη της Ελλάδος. Οι στιγμές είναι κρίσιμες και τραγικές μαζί. Ελάχιστα τετραγωνικά χιλιόμετρα γης είναι το ελεύθερο ελληνικό κράτος. Ο Ιμπραήμ καταστρέφει τα πάντα στην Πελοπόννησο και δεν υπάρχει η παραμικρή οργάνωση ελληνικής πολιτείας. Ο Καποδίστριας καταλαβαίνει ότι πρέπει να πάρει άμεσα «σκληρές αποφάσεις». Ζητάει την προσωρινή αναστολή του Συντάγματος της Τροιζήνας και θέτει τους βουλευτές προ των ευθυνών τους. Η Βουλή αυτοδιαλύεται και ενισχύονται προσωρινά οι εξουσίες του Κυβερνήτη. Δημιουργείται Αντιπολίτευση εναντίον του.
Οι συνομιλητές επιχείρησαν να ερμηνεύσουν τους λόγους της δραματικής αυτής απόφασης του Καποδίστρια, θέτοντας δηλαδή στο περιθώριο το Σύνταγμα καθώς επίσης και τους βραχυπρόθεσμους στόχους του.

Μετά την ολοκλήρωση της συζήτησης ακολούθησαν ερωτήσεις και συζήτηση με τη συμμετοχή του ακροατηρίου. 

